ประเทศ แอ๊ปเปิ้ล
แอ๊ปเปิ้ล บริษัทที่มีเงินสด 8.7 ล้านล้านบาท ตอนนี้ประเทศไทยมีเงินสำรองระหว่างประเทศ 6.1 ล้านล้านบาท  ไม่ใช่ว่าเงินสำรองระหว่างประเทศไทยไม่เยอะ.. จริงๆแล้วประเทศไทยมีเงินสำรองระหว่างประเทศมากสุดเป็นอันดับที่ 13 ของโลก  แต่เงินสดของแอ๊ปเปิ้ลมากเหลือเกิน..
9 ส.ค. 2560

แอ๊ปเปิ้ล
บริษัทที่มีเงินสด 8.7 ล้านล้านบาท
ตอนนี้ประเทศไทยมีเงินสำรองระหว่างประเทศ 6.1 ล้านล้านบาท
ไม่ใช่ว่าเงินสำรองระหว่างประเทศไทยไม่เยอะ..
จริงๆแล้วประเทศไทยมีเงินสำรองระหว่างประเทศมากสุดเป็นอันดับที่ 13 ของโลก
แต่เงินสดของแอ๊ปเปิ้ลมากเหลือเกิน..
ถ้าให้แอ๊ปเปิ้ลเป็นประเทศหนึ่งบนแผนที่โลก
แอ๊ปเปิ้ลจะมีเงินสำรองระหว่างประเทศเป็นอันดับที่ 13 แซงหน้าไทยมา 1 อันดับ
และประเทศไทยจะตกมาเป็นอันดับที่ 14
ตอนนี้แอ๊ปเปิ้ลยังเป็นบริษัทที่ใหญ่สุดในโลก มีมูลค่าบริษัทมากถึง 27.5 ล้านล้านบาท
ประเทศไทยมี GDP 14 ล้านล้านบาท
บริษัทแอ๊ปเปิ้ลมีมูลค่ามากกว่าขนาดเศรษฐกิจของประเทศไทย 2 เท่า..
เมื่อวันที่ 1 สิงหาคม ที่ผ่านมา แอ๊ปเปิ้ล ได้ประกาศผลประกอบการไตรมาสที่ 3 ของบริษัท และได้ส่งผลให้ราคาหุ้นของ แอ๊ปเปิ้ล พุ่งสูงขึ้น 5.11% ในวันถัดมา
รายได้สำหรับไตรมาสนี้ ที่นักวิเคราะห์ได้คาดการณ์ไว้ก่อนการประกาศอยู่ที่ 44,900 ล้านเหรียญ แต่แอ๊ปเปิ้ลรายงานรายได้รวมที่ 45,408 ล้านเหรียญ ดีกว่าที่ตลาดคาด
จุดที่น่าสนใจคือ ตอนนี้แอ๊ปเปิ้ลกำลังก้าวจากการผลิตเครื่องไอโฟนขายไปเป็นรายได้จากการให้บริการ
แม้ว่าปัจจุบัน รายได้กว่า 80% ของ Apple นั้นมาจากการขายอุปกรณ์ อย่าง iPhone และ iPad แต่ดาวเด่นดวงต่อไปคือ Apple Services เช่น App Store และ iTunes ที่สร้างรายได้ให้ แอ๊ปเปิ้ล ในไตรมาสนี้ถึง 7.3 พันล้านเหรียญ โตขึ้นจากปีที่แล้ว 22% โดยรายได้จาก App Store นั้นมากกว่าของคู่แข่งอย่าง Google Play ถึง 2 เท่า
คาดว่าในอนาคตอันใกล้ Apple Services น่าจะขึ้นมาเป็นกำลังสำคัญให้กับบริษัทไม่ต่างจาก iPhone
แอ๊ปเปิ้ลมีเงินสด 18,571 ล้านเหรียญ มีทรัพย์สินลงทุนระยะสั้น 58,188 ล้านเหรียญ และมีทรัพย์สินลงทุนระยะยาว 184,757 ล้านเหรียญ เมื่อเอามารวมกันจะได้ว่า แอ๊ปเปิ้ลมีทรัพย์สินที่แปลงเป็นเงินสดได้มากถึง 261,516 ล้านเหรียญ
อ่านดูแล้วอาจจะงง แต่ถ้าแปลงเป็นเงินไทย สรุปได้ว่า ตอนนี้แอ๊ปเปิ้ลมีเงินสด 8.7 ล้านล้านบาท
ในขณะที่แอ๊ปเปิ้ลมีโรงงานเครื่องมืออุปกรณ์ แค่ 9.7 แสนล้านบาท และมีมูลค่าสินค้าในสต๊อกแค่ 1 แสนล้านบาท
พอเรื่องเป็นอย่างนี้ กลิ่นหอมก็เลยไปเตะจมูกนักลงทุนผู้โด่งดังอย่าง วอเร็น บัฟเฟตต์ ในช่วงต้นปีที่ผ่านมาเขาได้ซื้อหุ้น Apple เพิ่มจำนวน 76 ล้านหุ้น ทำให้เขาถือหุ้นรวม 135 ล้านหุ้น โดยคิดเป็น 2.5% ของหุ้นแอ๊ปเปิ้ล ทั้งหมด
ณ ราคาที่วอเร็นบัฟเฟตต์ซื้อ แค่มูลค่าเงินสดที่กองไว้ในบริษัทอย่างเดียวก็ปาเข้าไปเกือบ 40% ของราคาหุ้นแล้ว
ถ้าเราลองเอาราคาหุ้นที่เพิ่มขึ้นในวันประกาศงบ 7.67 เหรียญ มาคูณกับจำนวนหุ้น Apple ที่ วอเร็น บัฟเฟตต์ ถืออยู่ นั่นเท่ากับว่าเขาจะได้กำไร 1,035,319,579 เหรียญ หรือ 3 หมื่นล้านบาทภายในวันเดียว..
ให้เดากันว่าในอีก 10 ปี ข้างหน้านี้ ประเทศแอ๊ปเปิ้ล หรือ ประเทศไทย จะมีการเติบโตมากกว่ากัน?
มูลค่าบริษัทแอ๊ปเปิ้ล $10 billion (3.3 แสนล้านบาท) ปี 1999
GDP ประเทศไทยในปีนั้น $126.7 billion (4.2 ล้านล้านบาท)
มูลค่าบริษัทแอ๊ปเปิ้ล $50 billion (1.6 ล้านล้านบาท) ปี 2005
GDP ประเทศไทยในปีนั้น $189.3 billion (6.3 ล้านล้านบาท)
มูลค่าบริษัทแอ๊ปเปิ้ล $100 billion (3.3 ล้านล้านบาท) ปี 2007
GDP ประเทศไทยในปีนั้น $262.9 billion (8.7 ล้านล้านบาท)
มูลค่าบริษัทแอ๊ปเปิ้ล $200 billion (6.6 ล้านล้านบาท) ปี 2010
GDP ประเทศไทยในปีนั้น $341.1 billion (11.3 ล้านล้านบาท)
มูลค่าบริษัทแอ๊ปเปิ้ล $600 billion (19.9 ล้านล้านบาท) ปี 2012
GDP ประเทศไทยในปีนั้น $397.6 billion (13.2 ล้านล้านบาท)
มูลค่าบริษัทแอ๊ปเปิ้ล $700 billion (23.3 ล้านล้านบาท) ปี 2015
GDP ประเทศไทยในปีนั้น $399.2 billion (13.3 ล้านล้านบาท)
มูลค่าบริษัทแอ๊ปเปิ้ล $800 billion (26.6 ล้านล้านบาท) ปี 2017
GDP ประเทศไทยตอนนี้ $406.8 billion (13.5 ล้านล้านบาท)